DA Den Europæiske Unions Tidende CE 88/638

(2004/C 88 E/0655)

SKRIFTLIG FORESPØRGSEL E-3221/03

af Christopher Heaton-Harris (PPE-DE) til Kommissionen

(31. oktober 2003)

Om: Finansforordninger og Generaldirektoratet for Udvikling og Humanitær Hjælp

Under Kommissionens nye finansforordninger er der en tidsfrist for betalinger på 45 dage »fra den dag hvor en antagelig betalingsanmodning registreres«.

Kan Kommissionen oplyse detaljer om hvornår GD Udvikling og Humanitær Hjælp ikke har opfyldt dette krav? Har der været gennemført revision i dette GD siden de nye finansforordninger trådte i kraft den 1. januar 2003? Vil Kommissionen i bekræftende fald oplyse detaljer om revisionsberetningerne, for så vidt angår tidsplanen for de gennemførte betalinger? Hvilke procedurer har man i GD Udvikling og Humanitær Hjælp for at sikre, at betalinger sker inden for fristen på 45 dage?

Svar afgivet på Kommissionens vegne af Poul Nielson

(17. februar 2004)

Reglerne om betalingsfrister er fastsat i artikel 106 i gennemførelsesbestemmelserne til finansforordningen (1). Den almindelige regel er 45 dage fra den dato, hvor den gyldige betalingsanmodning registreres, eller 30 dage for betalinger vedrørende levering af tjenesteydelser eller varer, medmindre andet er fastsat i kontrakten.

I henhold til gennemførelsesbestemmelsernes artikel 106, stk. 4, kan der træffes afgørelse om suspension af betalingsfristen, hvis de forelagte bilag ikke er tilstrækkelig dokumentation for betalingsanmodningen, eller hvis Kommissionen nærer tvivl om betalingsanmodningens lovlighed. I sådanne tilfælde begynder betalingsfristen først at løbe igen, når den korrekt udfærdigede betalingsanmodning er registreret. Kommissionen mener, at denne bestemmelse er nødvendig for at undgå uberettigede betalinger og for at sikre en forsvarlig økonomisk forvaltning.

Generaldirektoratet for Udvikling gør sit bedste for ifølge reglerne i den nye finansforordning at foretage betalingerne hurtigst muligt. Der er til alle de kontorer, der medvirker til overholdelsen af betalingsfristerne, sendt retningslinjer med angivelse af de maksimale tidsfrister på hvert enkelt niveau i det interne finansielle kredsløb. Der er til kontrol med betalingsfristerne anvendt en finansiel indikator for betalinger med udgangspunkt i oplysninger fra Kommissionens regnskabssystem. Den gennemsnitlige betalingsfrist (tidsrum mellem fakturaregistreringsdato og bankens valørdato) for Generaldirektoratet for Udvikling i 2003 var 44 dage for A-budgetposterne (administrationsudgifter) og 22 dage for B-budgetposterne (aktionsudgifter). For de to typer budgetposter taget under ét var den gennemsnitlige betalingsfrist for Generaldirektoratet for Udvikling i 2003 32,13 dage. Betalinger foretaget af Generaldirektoratet for Personale og Administration vedrørende to A-budgetposter (tjenesterejser, møder med eksperter) er ikke medtaget.

Den eneste rapport, Generaldirektoratet for Udvikling har udarbejdet om tidsplanen for betalinger foretaget i 2003, er »rapport om finansielle indikatorer«, hvormed formålet er forvaltningsmæssig information. Denne rapport giver ledelsen, de anvisningsberettigede ved subdelegation og generaldirektoratets finansielle afdeling vigtige oplysninger om den finansielle præstation.

(1) Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget, EFT L 357 af 31.12.2002.